РЕПУБЛИКА СРБИЈА

ОПШТИНСКА УПРАВА ВЛАДИЧИН ХАН

ОДЕЉЕЊЕ ЗА ФИНАНСИЈЕ И ПРИВРЕДУ

Број: 422/2014

Датум: 13.10.2014. године

В Л А Д И Ч И Н Х А Н

На основу члана 31. и члана 40. Закона о буџетском систему („Службени гласник РС, бр. 54/09, 73/10, 101/10, 101/11, 93/12, 62/13, 63/13-исправка и 108/13), и Фискалне стратегије за 2014. годину са пројекцијама за 2015. и 2016. годину, као Упутства за израду програмског буџета Министарства финансија и листе униформних индикатора СКГО, Одељење за финансије и привреду Општинске управе Општине Владичин Хан, дана 13.10.2014. године, доставља корисницима буџета Општине Владичин Хан:

**УПУТСТВО**

**ЗА ПРИПРЕМУ БУЏЕТА ОПШТИНЕ ВЛАДИЧИН ХАН ЗА 2015.**

**СА ПРОЈЕКЦИЈАМА ЗА 2016. И 2017.ГОДИНУ**

**УВОД**

Овим Упутством се, у складу са Законом о буџетском систему и Фискалном стратегијом за 2014. годину са пројекцијама за 2015. и 2016. годину, достављају корисницима буџета Општине Владичин Хан смернице, оквири и рокови за припрему финансијских планова и захтева за средствима у буџету Општине Владичин Хан у 2015. са пројекцијама за 2016. и 2017. годину.

**I ПРАВНИ ОСНОВ**

Поступак припреме и доношења буџета локалне власти уређен је Законом о буџетском систему.

Рокови за доношење Фискалне стратегије и достављање Упутства за припрему одлуке о буџету локалне власти, уређени су чланом 31. Закона о буџетском систему, односно буџетским календаром.

На основу члана 40. Закона о буџетском систему, локални орган управе надлежан за финансије доставља упутство за припрему нацрта буџета локалне власти и обавештава директне кориснике буџетских средстава о основним економским претпоставкама и смерницама за припрему буџета.

У погледу садржине предлога финансијског плана директних корисника средстава буџета сходно се примењују одредбе члана 37. истог Закона, односно предлог финансијског плана обухвата:

1) расходе и издатке за трогодишњи период, исказане по буџетској класификацији;

2) детаљно писано образложење расхода и издатака, као и извора финансирања.

Директни корисници обавезни су да, у складу са смерницама и роковима, траже од индиректних корисника за које су одговорни, да доставе податке неопходне за израду предлога финансијског плана директног буџетског корисника.

Истим чланом је предвиђено и да локални орган управе надлежан за финансије може да тражи непосредно од индиректних буџетских корисника податке о финансирању.

Чланом 41. Закона о буџетском систему дефинисано је да су индиректни корисници средстава буџета локалне власти обавезни да припреме предлог финансијског плана на основу смерница које се односе на буџет локалне власти.

Чланом 112. Закона о буџетском систему (прелазне и завршне одредбе) уређено је да ће се одредбе овог Закона, у делу који се односи на **програмски део буџета**, **примењивати** постепеним увођењем за поједине кориснике средстава буџета Републике Србије, а **у целини од доношења** Закона о буџету Републике Србије **и одлука локалне власти за 2015. годину**.

На сајту Министарства финансија објављено је **Упутство за припрему програмског буџета** за нови начин планирања и исказивања података у програмском буџету.

Директни корисници буџетских средстава су одговорни да упутство са одговарајућим обрасцима доставе индиректним корисницима буџета у својој надлежности.

**II ОПШТИ ДЕО**

Упутство за припрему буџета Општине Владичин Хан за 2015. са пројекцијама за 2016. и 2017.

годину садржи:

1) основне економске претпоставке и смернице за припрему буџета за 2015. и наредне две године,

2) опис планиране политике локалне власти у 2015. и наредне две фискалне године,

3) процену прихода и примања и расхода и издатака за 2015. годину и наредне две фискалне године,

4) обим средстава који може да садржи предлог финансијског плана директног корисника средстава буџета за 2015. годину са пројекцијама за наредне две фискалне године,

5) смернице за припрему средњорочних планова директних корисника средстава буџета,

6) поступак и динамику припреме буџета Општине Владичин Хан и предлога финансијских

планова директних корисника средстава буџета.

1. **OСНОВНЕ ЕКОНОМСКЕ ПРЕТПОСТАВКЕ И СМЕРНИЦЕ ЗА ПРИПРЕМУ НАЦРТА БУЏЕТА ОПШТИНЕ ВЛАДИЧИН ХАН**

**ЗА НАРЕДНУ ФИСКАЛНУ ГОДИНУ**

Иако је дошло до кашњења у доношењу Фискалне стратегије за 2015. годину, основне смернице у овом Упутству дате су на основу члана 27е Закона о буџетском систему, Фискалне стратегије за 2014. са пројекцијама за 2015. и 2016. годину, Упутства за припрему буџета локалне власти за 2014. годину и пројекцијама за 2015. и 2016. годину и Упутства за припрему програмског буџета.

Фискална стратегија за 2014. годину са пројекцијама за 2015. и 2016. годину (у даљем тексту Фискална стратегија) је документ средњорочног планирања буџета у који су укључене средњорочне анализе и пројекције републичког буџета, буџета општина и градова и ванбуџетских фондова и саставни је део планирања буџета за сваку наредну годину**.**

**Основни циљеви економске политике су:**

* стабилизација дуга, након оштрог раста, и успостављање тренда његовог смањења;
* подстицање привредног раста заснованог на инвестицијама и извозу;
* раст запослености и повећање животног стандарда након снажнијег покретања привредне активности.

**Основни циљеви и приоритети фискалне политике у наредном периоду су:**

* оснаживање удела јавних расхода, фискалног дефицита и јавног дуга у БДП;
* јасна приоритизација капиталних/инвестиционих пројеката у којима ће држава имати

улогу инвеститора и превођење других таквих пројеката на модел концесионог финансирања и јавно-приватних партнерстава;

* јачање пореске дисциплине која подразумева побољшање система наплате пореза и смањење сиве економије;
* разматрање, у средњем року, постепеног пребацивања тежишта пореске политике са намета на рад на друге изворе пореских прихода, и то искључиво на начин који би са сигурношћу био најмање билансно неутралан;
* јачање дугорочне фискалне одрживости кроз спровођење структурних реформи, посебно реформи јавног сектора.

**У даљем тексту дајемо преглед појединих макроекономских показатеља који су од значаја за израду Буџета Општине Владичин Хан за 2015. и наредне две фискалне године.**

***Табела: Пројекција основних макроекономских показатеља Републике Србије у периоду 2013***

***– 2016. Године***

|  |  |  |  |  |
| --- | --- | --- | --- | --- |
|  | Процена | ПРОЈЕКЦИЈА | | |
|  | 2013 | 2014 | 2015 | 2016 |
| БДП, мил. динара (текуће цене) | 3.761.289 | 4.007.841 | 4.292.142 | 4.583.750 |
| **Реални раст БДП** | **2,0** | **1,0** | **1,8** | **2,0** |
| Реални раст појединих компоненти БДП, % |  |  |  |  |
| Лична потрошња | *-1,2* | *-1,8* | *-0,6* | *-0,3* |
| Државна потрошња | *-3,0* | *-2,2* | *-4,4* | *-3,6* |
| Инвестиције | *-3,4* | *4,7* | *9,6* | *8,9* |
| Извоз робе и услуга | *14,0* | *6,4* | *7,0* | *7,7* |
| Увоз робе и услуга | *2,3* | *1,6* | *3,5* | *4,6* |
| Салдо робе и услуга, у ЕУР, % БДП | *-11,9* | *-10,0* | *-8,6* | *-7,4* |
| **Инфлација, крај периода, у %** | ***5,5*** | ***5,5*** | ***5,0*** | ***4,5*** |
| Инвестициони рацио, % БДП | *19,1* | *20,0* | *21,4* | *22,7* |

**Извор: Фискална стратегија за 2014. са пројекцијама за 2015. и 2016. годину - МФИН**

**НАПОМЕНА: Обзиром да се доношење Фискалне стратегије и Упутства за припрему буџета локалне власти за 2015. и наредне две године очекује у наредном периоду, уколико се догоди да дође до одступања у величинама наведених параметара, у даљем поступку припреме буџета наведене пројекције макроекономских показатеља биће усаглашене. У складу са истим, корисници буџетских средстава биће благовремено обавештени како би извршили неопходне корекције у предлозима финансијских планова за 2015. и наредне две године.**

**БРУТО ДРУШТВЕНИ ПРОИЗВОД**

Имајући у виду глобална економска кретања и планиране активности у Републици Србији, пројектована стопа реалног раста БДП-а за 2015. годину је 1,8%. У 2016. години пројектована стопа реалног раста БДП-а је 2,0%. Раст БДП у 2015. и 2016. години заснован је пре свега, на расту инвестиционе потрошње.

**ИНФЛАЦИЈА**

Процењена годишња стопа инфлације за 2015. годину износи 5,0%, а за 2016. годину 4,5%.

Спровођење мера фискалне политике и побољшање пословног и инвестиционог окружења омогућиће стварање основе за стабилан и одржив раст у наредним годинама.

1. **ОПИС ПЛАНИРАНЕ ПОЛИТИКЕ ОПШТИНЕ ЗА ПЕРИОД 2015-2017. ГОДИНЕ**

У периоду од 2015. до 2017. године Општина Владичин Хан ће обављати изворне, поверене и

пренесене надлежности у складу са Уставом Републике Србије и Законом о локалној самоуправи, као и другим законским и подзаконским актима којим се регулише ова област.

Сходно наведеном, активности Општине Владичин Хан у 2015. и наредне две фискалне године биће усмерене на следеће послове:

-урбанизам и просторно планирање,

-одржавање и ширење комуналних услуга (водоснабдевање, прикупљање и одношење смећа, управљање отпадним водама, јавна хигијена, уређење и одржавање зеленила, јавна расвета, саобраћајна инфраструктура и остале комуналне услуге),

- вођење економске и развојне политике,

- пољопривреда и рурални развој,

- заштита животне средине,

- обезбеђивање услова за рад локалних установа у култури,

- организација културних и спортских активности и манифестација,

- опорезивање, финансијско управљање и буџетирање,

- пружање осталих услуга грађанима у складу са Законом.

Општина Владичин Хан ће обављати поверене и пренесене послове из области:

- државне управе,

- социјалне заштите,

- здравствене заштите,

- предшколског, основног и средњег образовања,

- екологије и очувања животне средине,

- рада инспекцијских служби и др.

Извршавање свих законских обавеза и задатака који се односе на локалну управу, ефикасније коришћење расположивих финансијских ресурса у циљу задовољавања потреба грађана, основа су буџетске политике Општине.

Такође, у наредној години потребно је предузети активности које ће бити усмерене ка повећању непореских прихода (нарочито прихода буџетских корисника Општине), као и на редуковању административне потрошње свих корисника буџета, што је у складу са мерама штедње.

Опредељење је да се у наредној години расположива средства искористе првенствено за финансирање социјалне заштите, улагање у запошљавање и унапређење привреде и образовања. Такође, предвиђено је улагање у саобраћајну и комуналну инфраструктуру, са акцентом на текуће и инвестиционо одржавање инфраструктуре и завршетак капиталних пројеката из раније одобрених средстава буџета .

У складу са доспелим обавезама по анутетима за одобрено кредитно задужење, у 2015. години вршиће се уредно сервисирање поменутих обавеза, при чему није предвиђено ново задуживање.

У поступку усвајања буџета Општине за наредну годину, опредељење је да се кроз комуникацију са јавношћу дође до што квалитетнијег буџетског документа, у циљу већег учешћа јавности у одређивању приоритета у буџетској потрошњи.

Успостављањем и унапређењем планирања и расподеле средстава по програмском моделу, створиће се основ за обезбеђивање веће ефикасности и конкурентности привреде као и делотворност јавне потрошње.

Само унапређење буџетских процеса део је шире реформе управљања јавним финансијама, која ставља акценат на утврђивање приоритета и оптимизацију потрошње у циљу подстицања привредног раста и ефикасног пружања квалитетних услуга јавне управе.

Од корисника буџета Општине очекује се да поштују политику Општине за наредну годину и придржавају се ограничења везаних за буџетску потрошњу у наредној години.

Са аспекта финансијског менаџмента, активности у политици јавних прихода и расхода буџета Општине Владичин Хан у 2015. и наредне две фискалне године биће усмерене ка следећим принципима:

- вођење фискалне политике усклађене са принципима фискалне одговорности и фискалним правилима која се односе на фискални дефицит и јавни дуг утврђеним Законом о буџетском систему;

- чврста контрола плата у јавном сектору у складу са утврђеним фискалним правилима;

- повећање финансијске дисциплине буџетских корисника;

- замрзавање текућих расхода уз истовремено веће издвајање за капиталне инвестиционе расходе, који ће подржати привредни раст и укупан развој;

- наставак процеса рационалније потрошње код свих буџетских корисника;

- финансирање капиталних пројеката дефинисаних развојним (стратешким и планским) документима које је усвојила Скупштина Општине;

- наставак активности у сагледавању прихода, који остварују буџетски корисници и јавна предузећа као „сопствене приходе“, а реч је о јавним приходима који се морају укључити као буџетски приход консолидованог рачуна трезора;

- контрола пословања у јавним предузећима, чији је оснивач Општина;

- инсистирање на изради и доношењу реалних планова и програма развоја јавних предузећа, као и смањењу субвенционисања из буџета Општине;

- наставак започетих активности из претходне године на реализацији основних циљева у политици локалних јавних прихода и расхода;

- наставак активности локалне пореске администрације на реалном обухвату и ефикаснијој наплати припадајућих изворних прихода Општине;

- унапређење процеса управљања расходима, кроз јачање планске функције буџетских корисника у сагледавању и изради финансијских планова.

Кретање расхода у 2015. години биће усмерено ка санирању негативних утицаја кризе. У том смислу наставиће се са смањењем учешћа јавне потрошње, вршиће се исплата неизмирених обавеза, отплата рате за кредит, а остатак средстава усмериће се за инвестициона улагања.

1. **ПРОЦЕНА ПРИХОДА И ПРИМАЊА И РАСХОДА И ИЗДАТАКА ЗА 2015.**

**И НАРЕДНЕ ДВЕ ГОДИНЕ**

Полазна основа за планирање обима буџета за 2015. годину су планирани приходи и примања из Одлуке о буџету Општине Владичин Хан за 2014. годину -Ребаланс 1, као и планирани расходи и издаци из ове Одлуке.

У складу са подацима о реализацији прихода у претходним годинама, планираним приходима и примањима из Одлуке о буџету Општине Владичин Хан за 2014. годину - ребаланс 1, као и параметрима датим у Фискалној стратегији за 2014. са пројекцијама за 2015. и 2016. годину, израђена је пројекција буџетских прихода и примања у буџету Општине за 2015. годину:

**Табела-*Пројекција прихода и примања у периоду од 2015. до 2017. године (у хиљадама динара)***

|  |  |  |  |  |  |
| --- | --- | --- | --- | --- | --- |
| **ПРИХОДИ И ПРИМАЊА (у** | **2013**  **остварење** | **2014**  **процена** | **2015**  **пројекција** | **2016**  **пројекција** | **2017**  **пројекција** |
| **1. Порези** | **173.565** | **165.000** | **175.000** | **198.500** | **220.000** |
| *1.1. Порез на доходак,*  *добит и капиталне*  *добитке* | 143.336 | 134.400 | 140.000 | 160.000 | 180.000 |
| *1.2. Порез на имовину* | 12.442 | 12.200 | 14.000 | 17.000 | 18.000 |
| *1.3. Порез на добра и услуге* | 5.286 | 5.400 | 6.000 | 6.500 | 7.000 |
| *1.4. Други порези* | 12.501 | 13.000 | 15.000 | 15.000 | 15.000 |
| **2. Донације од**  **међународних**  **организација** | **11.014** | **17.500** | **20.000** | **20.000** | **20.000** |
| **3. Трансфери од других**  **нивоа власти** | **306.084** | **348.000** | **300.000** | **300.000** | **300.000** |
| **4. Други приходи** | **60.447** | **49.000** | **55.000** | **60.000** | **60.000** |
| **5. Примања од продаје**  **нефинансијске имовине** | **0** | **500** | **1.000** | **1.000** | **1.000** |
| **6. Примања од**  **задуживања и продаје**  **финансијске имовине** | **0** | **0** | **0** | **0** | **0** |
| **7. Пренета средства из**  **претходне године** | **39.874** | **30.000** | **0** | **0** | **0** |
| **УКУПНО** | **590.984** | **610.000** | **551.000** | **579.000** | **601.000** |
| **Остали приходи корисника буџета** |  | **75.510** | **35.000** | **40.000** | **42.000** |
| **УКУПНО (БУЏЕТ+ОСТАЛИ**  **ИЗВОРИ):** |  | **685.510** | **586.000** | **619.000** | **643.000** |

Обзиром да за 2017. годину нема података о предвиђеним макроекономским кретањима БДП-а, процена за ову годину је рађена на бази кретања ових индикатора за 2016. годину.

Процена буџетских прихода и примања за 2015. годину, као што је видљиво из табеларног прегледа, износи **551.000,00** динара. Уколико се на наведени износ укључи процена осталих прихода за 2015. годину у износу од 35.000,00 динара, укупно пројектовани приходи и примања за 2015. годину износе **586.000,00 динара**.

Пад јавних прихода резултат је превасходно најаве умањења ненаменских трансфера јединицма локалне самоуправе, смањења зарада у јавном сектору као и очекиваног пада укупног обима донације које се по посебним програмима и пројектима реализују у општинама.

Потребно је напоменути да у наведену процену средстава за 2015. годину нису укључени евентуални трансфери од надлежних Министарства уколико се одобре средства за финансирање пројеката за која корисници буду конкурисали.

Поред укупних прихода и примања у 2013. и 2014. години у претходној табели су исказана и пренета неутрошена средства из ранијих година, али иста нису приказана у пројекцији прихода за период од 2015. до 2017. године.

У протеклом периоду формирала су се значајна неутрошена средства која се углавном пребацују у наредни период. У пројекцији за 2015-2017. године приказани су само текући приходи и примања.

Такође, процена обима буџета за 2015. годину и наредне две године извршена је под условом да се буџет Општине Владичин Хан додатно не задужује код пословних банака.

При дефинисању буџетске потрошње из пројектованих прихода за наредну годину, у обзир се мора узети износ ануитета по кредитном задужењу који доспева на наплату у 2015. години, а исти износи око 14,8 милиона динара.

Из наведених средстава финансираће се редовна потрошња буџетских корисника у 2015. и наредне две године, расходи предвиђени програмима коришћења наменских средстава и измирење вишегодишњих обавеза.

**Табела-*Пројекција расхода и издатака у периоду од 2015. до 2017. године*  ( у 000 динара)**

|  |  |  |  |  |  |
| --- | --- | --- | --- | --- | --- |
| **РАСХОДИ И ИЗДАЦИ**  **( у 000 динара)** | **2013. остварење** | **2014. процена** | **2015. пројекција** | **2016. пројекција** | **2017. пројекција** |
| **Укупни расходи и издаци** |  |  |  |  |  |
| ***1. Текући расходи (1.1.+…+1.7.)*** | **499.219** | **509.420** | **492.300** | **481.350** | **484.000** |
| *1.1. Расходи за запослене* | 138.787 | 141.920 | 145.000 | 148.000 | 151.000 |
| *1.2. Коришћење роба и услуга* | 148.350 | 181.400 | 170.000 | 160.000 | 160.000 |
| *1.3. Отплата камата* | 4.997 | 3.200 | 1.300 | 350 | 0 |
| *1.4. Субвенције* | 62.832 | 55.200 | 50.000 | 45.000 | 42.000 |
| *1.5. Донације и трансфери*  *осталим нивоима власти* | 87.934 | 71.460 | 74.000 | 75.000 | 77.000 |
| *1.6. Социјална помоћ* | 13.895 | 15.040 | 15.000 | 16.000 | 16.000 |
| *1.7. Остали расходи* | 42.424 | 28.000 | 25.000 | 25.000 | 25.000 |
| *1.8. Средства резерве* | 0 | 13.200 | 12.000 | 12.000 | 13.000 |
| ***2. Капитални издаци*** | **39.965** | **75.680** | **80.200** | **130.950** | **159.000** |
| *2.1. Основна средства* | 27.087 | 60.680 | 65.200 | 123.950 | 156.000 |
| *2.2. Природна имовина* | 12.878 | 15.000 | 15.000 | 7.000 | 3.000 |
| ***3. Набавка финансијске***  ***имовине*** | **21.862** | **24.900** | **13.500** | **6.700** | **0** |
| *3.1. Отплата главнице* | 21.862 | 24.900 | 13.500 | 6.700 | 0 |
| ***УКУПНО(РАСХОДИ И ИЗДАЦИ)*** | **561.046** | **610.000** | **586.000** | **619.000** | **643.000** |

1. **ОБИМ СРЕДСТАВА БУЏЕТСКИХ КОРИСНИКА**

Лимити расхода за текуће издатке (расходи на класи 4) по буџетским корисницима за 2015. годину и наредне две фискалне године, дати су у следећој табели: (у хиљадама динара)

|  |  |  |  |  |  |  |
| --- | --- | --- | --- | --- | --- | --- |
| **Раз-**  **део** | **Гла-**  **ва** | **Назив корисника** | **2014. процена** | **2015. пројекција** | **2016. пројекција** | **2017. пројекција** |
| **1** |  | **ОПШТИНСКО ВЕЋЕ** | **7.200** | **7.000** | **7.000** | **7.000** |
| **2** |  | **СКУПШТИНА ОПШТИНЕ** | **12.950** | **12.000** | **12.000** | **12.000** |
| **3** |  | **ПРЕДСЕДНИК ОПШТИНЕ** | **3.400** | **3.000** | **3.000** | **3.000** |
| **4** |  | **ОПШТИНСКИ ЈАВНИ ПРАВОБРАН.** | **0** | **0** | **0** | **0** |
| **5** |  | **ОПШТИНСКА УПРАВА** | **586.450** | **564.000** | **597.000** | **621.000** |
|  | **1** | **Општа управа** | 98.400 | 98.000 | 102.000 | 106.000 |
|  | **2** | **Социјална заштита** | 21.940 | 23.000 | 25.000 | 26.000 |
|  | **3** | **Јавни дуг** | 10.500 | 10.200 | 7.200 | 0 |
|  | **4** | **Здравство** | 5.900 | 5.900 | 7.000 | 8.000 |
|  | **5** | **Вртић Пчелица** | 27.880 | 28.500 | 31.000 | 33.000 |
|  | **6** | **Основно образовање** | 32.800 | 36.000 | 38.000 | 39.000 |
|  | **7** | **Средње образовање** | 13.000 | 15.000 | 16.000 | 17.000 |
|  | **8** | **УСЦ Куњак** | 23.220 | 22.000 | 22.000 | 18.000 |
|  | **9** | **Б. Фонд за спорт** | 22.080 | 12.000 | 13.800 | 15.000 |
|  | **10** | **Центар културе** | 24.520 | 24.000 | 23.000 | 20.000 |
|  | **11** | **ЈП ИПЦ Радио Хан** | 8.170 | 6.000 | 0 | 0 |
|  | **12** | **ЈП Дирекција** | 137.390 | 125.500 | 138.000 | 150.000 |
|  | **13** | **ЈП – комунална** | 33.500 | 34.000 | 34.000 | 35.000 |
|  | **14** | **Месне заједнице** | 7.000 | 7.000 | 6.500 | 8.000 |
|  | **15** | **Б фонд за развој** | 36.800 | 37.000 | 50.000 | 57.000 |
|  | **16** | **БФ пољопривреде** | 6.640 | 6.500 | 10.000 | 13.000 |
|  | **17** | **БФ екологија** | 46.790 | 38.000 | 35.000 | 33.000 |
|  | **18** | **ЛПА за децу** | 3.210 | 3.500 | 4.000 | 4.000 |
|  | **19** | **Остали трансфери** | 10.310 | 14.000 | 15.000 | 18.000 |
|  | **20** | **Донације НВО** | 3.200 | 4.000 | 4.500 | 5.000 |
|  | **21** | **Резерве** | 13.200 | 13.900 | 15.000 | 16.000 |
| **УКУПНО (1 до 5)** | | | **610.000** | **586.000** | **619.000** | **643.000** |

1. **СМЕРНИЦЕ ЗА ПРИПРЕМУ ПЛАНОВА ДИРЕКТНИХ КОРИСНИКА**

Приликом планирања предлога финансијског плана треба имати у виду следеће параметре:

- **Планирање броја запослених**

Законом о одређивању максималног броја запослених у локалној администрацији („Службени гласник РС", број 104/09) одређује се укупан максималан број запослених у органима јединица локалне самоуправе установама које се финансирају из буџета (осим установа у области образовања, здравства и предшколских установа), привредним друштвима и другим облицима организовања чији је једини оснивач јединица локалне самоуправе (осим јавних предузећа), а који се финансирају из буџета (члан 1. Закона).

Законом о буџетском систему у члану 27е став 34 уређено је, између осталог и да, корисници јавних средстава не могу заснивати радни однос са новим лицима ради попуњавања слободних, односно упражњених радних места до 31. децембра 2015. године.

Изузетно од става 34. овог члана, радни однос са новим лицима може се засновати уз сагласност тела Владе, на предлог надлежног министарства, односно другог надлежног органа, уз претходно прибављено мишљење Министарства.

Укупан број запослених на одређено време због повећаног обима посла, лица ангажованих по уговору о делу, уговору о привременим и повременим пословима, преко омладинске и студентске задруге и лица ангажованих по другим основама, код корисника јавних средстава, не може бити већи од 10% укупног броја запослених.

Изузетно од става 36. овог члана, број запослених на одређено време због повећаног обима посла, лица ангажованих по уговору о делу, уговору о привременим и повременим пословима, преко омладинске и студентске задруге и лица ангажованих по другим основама, код корисника јавних средстава, може бити већи од 10% укупног броја запослених, уз сагласност тела Владе, на предлог надлежног министарства, односно другог надлежног органа, уз претходно прибављено мишљење Министарства.

- **Планирање средства за плате (економска класификација 411 и 412) у 2015. години**

треба планирати у складу са фискалним правилима, односно полазећи од тога да је чланом 27.е Закона о буџетском систему, дефинисано ће се плате у октобру 2014. године повећaти за 0,5%. Међутим, Закон предвиђа да у случају да се до 1. јула 2014. године не донесе пропис којим ће се уредити уједначавање нивоа плата, односно зарада запослених у јавном сектору, неће се вршити наведено усклађивање плата и пензија у октобру 2014. године, те напред наведено треба узети у обзир.

Даље, у априлу 2015. године планирано је повећање плата за 0,5% и у октобру 2015. године за 0,5%. У априлу 2016. године се за 0,5%, и у октобру 2016. године за 0,5%.

Фискална правила која уређују кретање плата и пензија примењиваће се и након 2016. године, с тим што ће се у априлу плате и пензије усклађивати збиром раста потрошачких цена у претходних шест месеци и дела стопе реалног раста БДП у претходној години изнад 4%, а у октобру усклађиваће се стопом раста потрошачких цена у претходних шест месеци, све док учешће пензија у БДП не достигне 10%, а учешће плата 8%.

**Корисници у предлогу финансијског плана у 2015. години могу планирати масу средстава потребну за исплату дванаест месечних плата запослених које се финансирају из буџета локалне власти, полазећи од укупног износа средстава за плате који је планиран у складу са одредбама Закона о буџету Републике Србије за 2014. годину** док се увећање, највише до **1,5%** може билансирати у 2016. и 2017. години, при чему се ограничење односи на укупно планиране плате из буџета локалне власти, на економским класификацијама 411 - Плате, додаци и накнаде запослених (зараде) и 412 - Социјални доприноси на терет послодавца. Подразумева се да су исплате плата вршене у складу са Законом о платама у државним органима и јавним службама („Службени гласник РС", бр. 34/01, 62/06, ...10/13 и 99/14) и Уредбом о коефицијентима за обрачун и исплату плата именованих и постављених лица и запослених у државним органима („Службени гласник РС", бр. 44/08 - пречишћен текст и 2/12).

Напомињемо да претходну пројекцију дајемо са резервом, обзиром да су од стране надлежних Министарстава у најави измене сета закона која се тичу плата запослених у државним органима односно у локалној самоуправи. Уколико дође до наведених измена, извршиће се корекција обрачуна потребних средстава за исплату плата буџетских корисника.

Одлуком о буџету се не врши одобравање новог запошљавања. У том смислу, сви захтеви за одобрење средстава за плате евентуално новозапослених, достављају се у форми захтева за додатним средствима, са детаљним образложењем и са захтевом надлежним министарствима за одобрење новог запошљавања, тј за одобрење веће масе за плате.

- У оквиру осталих расхода са групе конта 41, не могу се планирати исплате награда и бонуса предвиђених посебним и појединачним колективним уговорима, осим јубиларних награда за запослене који то право стичу у 2015. години, као ни исплате награда и бонуса који према међународним стандардима представљају нестандардне односно нетранспарентне облике награда и бонуса.

- За средстава која су потребна за исплату отпремнина потребно је навести планирани број запослених (сачинити списак) који ће у току 2015. године остварити право на отпремнину и исказати потребу у средствима за исплату отпремнине.

- Износ средстава за јубиларне награде мора се прецизно и одговорно планирати код свих буџетских корисника. У образложењу је потребно навести списак запослених који ће у 2015. години остварити право на јубиларну награду као и потребне износе. Запосленима за које се у току године испостави да имају право на исплату јубиларне награде, а не налазе се на списку, јубиларна награда ће након приложене одговарајуће правдајуће документације, бити исплаћена, с тим што ће се за тај износ умањити средства на другим економским класификацијама у финансијском плану корисника.

- У оквиру групе конта 42 треба сагледати могућност уштеде, пре свега у оквиру економских класификација 422-Трошкови путовања, 423-Услуге по уговору и 424- Специјализоване услуге, а настојати да се не угрози извршавање сталних трошкова (421-Стални трошкови).

- Средства за сталне трошкове (економска класификација 421) планирати на основу деветомесечног извршења у 2014. години и очекиваног нивоа извршења ових расхода до краја

године, увећано за пројектовану инфлацију за 2015. годину.

- Угоститељске услуге и трошкове репрезентације, као чисте дискреционе расходе, планирати уз максималну штедњу и одговорност према пореским обвезницима који издвајају значајна средства из својих кућних буџета за функционисање органа Општине.

- Средства за текуће одржавање опреме и објеката (425-Текуће поправке и одржавање) планирају се по приоритетима.

- Износ субвенција у 2015. години треба планирати у складу са политиком расхода за 2014. годину, којом је предвиђено смањивање расхода за субвенције на свим нивоима власти.

Потребно је да се расходи за субвенције у 2015. години на нивоу јединица локалне самоуправе

планирају у минималном износу, највише до износа који је опредељен буџетом за текућу годину, односно планирати трошкове који се односе само на финансирање текућих трошкова

предузећа за 2015. годину на основу образложеног писменог захтева предузећа о финансијској

немогућности измирења обавеза за које се потражују средства из буџета Општине. Тенденција је

да по могућству, ови расходи уопште и не буду заступљени у плану.

- Остали расходи (група конта 48) планирају се највише до износа који је опредељен буџетом за 2014. годину.

Средства планирана на економској класификацији 481 - Дотације невладиним организацијама. Потребно је да се посебно, на аналитичан и детаљан начин искажу расходи путем дотација, односно средства која се планирају у наредној години морају бити распоређена по областима усклађеним са програмском структуром.

У циљу транспарентнијег приказивања средстава намењених за финансирање редовног рада политичких субјеката, у складу са Законом о финансирању политичких активности („Службени гласник РС", број 43/11), потребно је, у опису апропријације економске класификације 481 -Дотације невладиним организацијама, посебно исказати средства за наведену намену.

У циљу благовременог сагледавања висине и динамике измиривања обавеза по судским процесима који у у току, неопходно је да корисиници буџета доставе детаљан преглед свих судских спорова са што тачније утврђеним износом вредности спора у очекиваном моменту наплате као и што тачније предвиђеним моментом наплате.

- Набавку административне опреме и других основних средстава (економска класификација 512) за редован рад који се не сматрају капиталним инвестицијама у смислу вишегодишњих пројеката, потребно је планирати уз максималне уштеде само за набавку неопходних средстава за рад. Неће се извршити плаћање из буџета Општине за набавку опреме која није планирана финансијским планом на почетку године и није прецизно наведена у образложењу. Приликом планирања потребно је информисати се о свим алтернативним изворима финансирања као што су: сопствени приходи, конкурси и фондови међународних организација, републичких органа и других донатора.

Важно је да корисници не исказују као капиталне издатке текуће поправке и одржавање зграда, објеката и опреме, већ да расходе за те намене (за молерске, зидарске радове, поправке електронске и електричне опреме итд.) планирају на економској класификацији 425 -Текуће поправке и одржавање, а само ако се ради о капиталном инвестиционом одржавању, средства треба планирати на контима групе 51, 52 и 54.

- На контима групе 51, 52 и 54 планирају се средства за капиталне пројекте.

У складу са чланом 54. Закона о буџетском систему, буџетски корисници могу преузети обавезе по уговору који се односи на капиталне издатке и захтева плаћање у више година који се односи на капиталне издатке на основу предлога органа надлежног за послове финансија, уз сагласност надлежног извршног органа локалне власти. Даље, корисници могу преузети обавезе по уговору само за капиталне пројекте у складу са предвиђеним средствима из прегледа планираних капиталних издатака буџетских корисника за текућу и наредне две буџетске године у општем делу буџета за текућу годину, укључујући и потребна средства до завршетка капиталних пројеката, односно након три фискалне године. Корисници су обавезни да, пре покретања поступка јавне набавке за преузимање обавеза по уговору за капиталне пројекте, прибаве сагласност надлежног органа.

Сходно наведеном, буџетски корисници који планирају реализацију капиталних пројеката морају доставити списак капиталних пројеката са процењеном вредношћу на прописаним обрасцима-Преглед капиталних пројеката за период 2015-2017. године, како би након разматрања, били уврштени у План капиталних инвестиција.

Капитални пројекти су пројекти чија реализација (извођење) траје дуже од годину дана и чији је век трајања, односно коришћења дужи од пет годинa. Капитални пројекти укључују вишегодишње финансирање и релативно велике издатке у садашњости, за које се очекује да ће генерисати корист односно добит у годинама након реализације.

На основу свеобухватне процене потреба, потребно је рангирати капиталне пројекте по приоритетима, у складу са усвојеним стратешким документима, водећи рачуна да приоритет у

финансирању имају већ започети пројекти, чија је даља реализација оправдана.

Капитални пројекти се односе на:

1. изградњу (куповину) зграда и грађевинских објеката и објеката инфраструктуре од интереса за локалну самоуправу;

2. унапређење односно капитално одржавање постојећих зграда и грађевинских објеката и објеката инфраструктуре од интереса за локалну самоуправу;

3. обезбеђивање земљишта;

4. пројектно планирање;

5. набавку опреме и машина чији је век трајања односно коришћења дужи од пет година.

Расходи који се финансирају из сопствених и осталих извора корисника, морају бити у висини реално процењеног остварења ових прихода у 2015. и наредне две године, односно мора постојати равнотежа између планираних прихода и планираних расхода. За кориснике је исказивање расхода који се финансирају из других извора који нису буџетски (сопствени приходи, приходи од донација, средства од Министарстава и др.) посебно важно, обзиром да су у складу са Законом о буџетском систему, предвиђене посебне апропријације у Одлуци о буџету из наведених прихода. Услов за коришћење остварених сопствених прихода за одређену намену је да је расход планиран у буџету.

Посебно наглашавамо да се може десити да дође до измена одређених прописа, који би изазвали промене у пројекцији буџета за наредну годину, што може да има за резултат и измене у предложеном обиму средстава. О томе ће буџетски корисници бити благовремено обавештени, док ће се неопходна усклађивања вршити у оквиру буџетске процедуре у сарадњи са корисницима на које ће наведене измене имати ефекта.

Параметри за утврђивање прихода у две наредне фискалне године користиће се и за планирање приходне и расходне стране у финансијским плановима корисника буџета.

**НАПОМЕНА:**

1. **Јавно предузеће које користи или намерава да користи било који облик буџетске помоћи (субвенције, гаранције или другу врсту помоћи) дужно је да предложи посебан програм који садржи програм коришћења помоћи, са временски ограниченом и мерљивом динамиком повећања ефикасности и унутрашњих промена које ће довести јавно предузеће у позицију да може да послује без ових облика помоћи или уз њихово смањење. (Закон о јавним предузећима „Службени Гласник РС“, број 119/2012 и 116/2013).**
2. **На основу Закона о јавном информисању и медијима („Службени Гласник РС“, број 83/2014), од 01. Јула 2015. године забрањено је финансирање издавача медија из јавних прихода, те се налаже ЈП ИПЦ Радио Хан да све своје обавезе које могу настати до прецизираног датума предвиди прецизно и измири их благовремено.**

**САДРЖАЈ ЗАХТЕВА БУЏЕТСКОГ КОРИСНИКА**

На основу Упутства за припрему буџета, корисници буџетских средстава израђују предлог средњорочног и годишњег финансијског плана.

Предлог финансијског плана корисника буџетских средстава за 2015. и наредне две године, треба да се састоји од :

– **захтева за текуће издатке, односно расхода и издатaка за трогодишњи период исказане по буџетској класификацији, као и по програмској класификацији са подацима о постојећим активностима и услугама буџетског корисника (Прилог: Табела 1),**

**– захтева за основна средства, (Прилог: Табела 2),**

**– захтева за додатна средства за буџетске издатке чије финансирање не може да се усклади са ограничењима садржаним у инструкцијама из овог Упутства, као и са предлогом приоритета који треба да буду размотрени у поступку доношења буџета за наредну фискалну годину (Прилог: Табела 3),**

– детаљно писаног образложења расхода и издатака, као и извора финансирања,

**– детаљно писаних, попуњених и образложених образаца за финансирање програма, програмских активности и пројеката по програмском моделу буџета, (Табела 8,8а и 8б)**

**– предлога капиталних пројеката (по обрасцима датим уз ово Упутство- Табела 9 и 9а).**

– предлог пројеката који се финансирају из развојне помоћи ЕУ, који се планирају у 2015. години, односно пројекти који ће бити реализовани у 2015. години и две наредне године (предлог доставити у слободној форми са следећим обавезним елементима: назив пројекта, циљ пројекта, опис пројекта, буџет пројекта, финансијско учешће у пројекту, рокови почетка и завршетка пројекта, носилац пројекта и партнери).

Поред тога обавезно треба попунити и следеће обрасце који се налазе у прилогу Упутства:

**– Образац – Предложени извори финансирања за период 2015-2017. године - (табела 4);**

**– Образац - Остали приходи и примања по економским класификацијама - (табела 5);**

**– Образац – Полазни елементи за утврђивање обима средстава за плате буџетских корисника у 2015. години (табела 6);**

**– Образац – Преглед планираних средстава за плате 2015-2017 година по месецима (таб. 6а);**

**– Образац– Додатни показатељи (број радно ангажованих лица) (табела 6б);**

**– Образац – Јубиларне награде и отпремнине (табела 7);**

Захтеви за финансирање попуњавају се на основу предложеног обима буџетских средстава и они обухватају све расходе и издатке и захтевају висок степен одговорности буџетских корисника за правилно и рационално распоређивање средстава по пројектима, активностима и програмима.

Укупан збир свих захтева било ког буџетског корисника не сме да прелази укупан обим средстава утврђен по критеријумима датим у овим смерницама. У изузетним случајевима, уколико се услед доношења нових прописа јавља потреба за програмским активностима, које нису постојале у буџетима претходних година буџетски корисник подноси захтев за додатно финансирање, као и предлог нове програмске активности и у обавези је да детаљно писано образложи да се ради о новим активностима, услугама односно програмима, за коју је потребно обезбедити додатна средства.

Захтеви за финансирање морају да представљају реалну процену финансијских потреба корисника буџетских средстава, као и извора средстава из којих ће се ове потребе финансирати.

С тим у вези, потребно је навести све очекиване изворе средстава: приходе из буџета и додатне приходе директних и индиректних корисника буџетских средстава односно приходе који се остварују из додатних активности.

**За кориснике је исказивање расхода из других извора, који нису буџетски, посебно важно, обзиром да се, у складу са Законом о буџетском систему, предвиђају посебне апропријације у Одлуци о буџету за расходе, који се финансирају само из њихових сопствених прихода. Услов за коришћење остварених сопствених прихода за одређену намену биће да је расход планиран у буџету**.

Директни корисник буџетских средстава одговоран је за благовремено достављање овог Упутства индиректним корисницима буџетских средстава у њиховој надлежности, као и за прикупљање предлога финансијских планова индиректних корисника буџетских средстава, и њихово обједињавање. Тако обједињени финансијски планови свих индиректних корисника буџетских средстава достављају се, такође у року.

Средства за издатке за основне и средње школе, као и за Центар за социјални рад и Дом здравља, који су индиректни корисници буџета Републике Србије, у захтевима се исказују на економској

класификацији 463 – Трансфери осталим нивоима власти. Истовремено, за ове кориснике достављају се и подаци исказани према врстама расхода у Табели 1, 2. и 3. који су садржани у

износу исказаном на економској класификацији 463.

У складу са чланом 122. Закона о буџетском систему, одредбе овог закона, које се односе на програмски део буџета, примењиваће се поступним увођењем за поједине кориснике средстава буџета Републике Србије, а у целини од доношења закона о буџету Републике Србије и одлука о буџетима локалне власти за 2015. годину. У том смислу постоји обавеза корисника буџетских средстава да припреме предлоге финансијских планова (као саставног дела програма пословања/рада) по програмском моделу. Упућујемо кориснике буџета да се на интернет страници Министарства финансија налази Упутство за израду програмског буџета које је потребно користити за припрему предлога финансијских планова за 2015. годину и две наредне године. Нарочито је потребно обратити пажњу на шифарник програма, програмских активности и пројеката који су дати у прилогу овог упутства.

**1. Захтев за текуће издатке (Табела 1)**

Захтев за текуће издатке сачињава се на основу процењеног обима буџетских средстава за период 2015-2017. године, као и из осталих извора средстава, планираних за финансирање у 2015. и наредне две године.

Захтев за текуће издатке мора да садржи писано образложење захтева и табеле, и то:

А. Писмено образложење даје податке о организационој структури и активностима као и о броју запослених у директном кориснику буџетских средстава; (навести колико износе укупно планирана средства у оквиру Захтева за текуће издатке, и колико од укупног износа по сваком извору финансирања: из буџета општине, сопствених средстава, донација...) Дати објашњење планираних средстава на свакој економској класификацији посебно, наводећи: извор финансирања, правни основ, методологију која је коришћена приликом израчунавања трошкова.

Б. Табеле:

1) табела која даје детаљан приказ средстава потребних за финансирање активности буџетског корисника (захтев за текуће издатке – табела 1),

2) табела предложених извора финансирања за период 2015-2017. године у којој би буџетски корисници требало утврдити све изворе прихода за финансирање својих активности, укључујући и буџетска средства (у складу са буџетским ограничењима датим у Упутству за припрему буџета), сопствене изворе прихода, донације и остале изворе средстава, уколико их има (табела 4),

3) табела осталих прихода и примања по економским класификацијама за период 2015-2017. године, са навођењем правног основа за сваки остали извор финансирања, осим за средства из буџета (остали приходи и примања - табела 5),

4) табела у којој се наводе подаци о запосленима, њиховом звању, занимању, односно послу, основици за обрачун плате, коефицијентима и радном стажу (полазни елементи за утврђивање обима средстава за плате буџетских корисника-табела 6) и

5) табела која даје преглед планираних средстава за плате за период 2015-2017. године. по месецима и изворима финансирања за све запослене (табела 6а),

6) табела у којој се исказују додатни показатељи односно број радно ангажованих лица у 2014. години и процена за период 2015-2017. године (табела 6б),

7) табела која даје преглед броја запослених као потребна средства за исплату јубиларне награде и отпремнине запосленима 2015-2017. (табела 7).

**2. Захтев за основна средства (табела 2)**

Захтев за основна средства (класа 5) корисник буџетских средстава доставља за:

– набавку опреме;

– средства за капиталне пројекте започете у претходним годинама;

– за нове капиталне пројекте, који, по процени директног корисника буџетских средстава, представљају приоритете које треба размотрити у поступку доношења буџета за 2015. и наредне две године.

Захтев за основна средства састоји се из:

* писменог образложења, којим се сваки појединачни захтев детаљно описује и правда (назив појединих врста инвестиција, почетак реализације, план набавки и трошења средстава, време завршетка, резултат успешности реализације, процена будућих трошкова који проистичу из рада и одржавања основних средстава по завршетку радова), и
* износа средстава потребних за финансирање основних средстава, који се исказују у табели 2 по изворима и уколико је то потребно, наводи динамику реализације пројекта као и процену укупне вредности.

Уколико се у табели 2 на истој економској класификацији искаже укупан износ потребан за набавку више различитих типова односно врста основног средства, потребно је у образложењу захтева исказати појединачно износе по ближим врстама.

Хронолошким редом треба навести предложену динамику планирања набавке основног средства.

**2а. Преглед капиталних пројеката (Табела 9 и Табела 9а.)**

Буџетски корисници који планирају реализацију капиталних пројеката морају доставити списак капиталних пројеката са процењеном вредношћу на прописаним обрасцима-Преглед капиталних пројеката за период 2015-2017. године.

Приликом планирања буџета капиталних пројеката за три године потребно је поред средстава из буџета локалне самоуправе, укључити и средства пројектних зајмова (донације, средства буџета Републике Србије итд.) намењена за њихову реализацију само у износу за који се процењује да ће бити повучен у тој години, имајући у виду статус пројектног зајма, уговором дефинисане рокове, услове и динамику повлачења средстава итд.

Корисници буџета достављају кратко писмено образложење за сваки капитални пројекат за сваку годину посебно, и то са планираним роковима почетка и завршетка фазе припреме и фазе реализације.

**Фаза припреме** укључује активности на обезбеђивању земљишта, изради пројектно-техничке документације и прибављању неопходних дозвола и сагласности, односно активности неопходне за стварање услова за почетак реализације капиталног пројекта. Фаза припреме се завршава закључењем уговора, па је потребно укључити и законом прописане рокове за спровођење поступка јавне набавке. Овде је потребно навести оквирне рокове за наведене активности (почетак и број месеци потребних за израду пројекта, рокови за спровођење поступка јавне набавке,…)

**Фаза реализације** укључује активности након закључења уговора о радовима, односно набавци добара и услуга, као и активности у реализацији уговора, у складу са дефинисаним условима, роковима и динамичким плановима. За ову фазу потребно је навести оквирни почетак и број месеци потребних за реализацију и предвиђени датум за почетак коришћења објекта, односно набавке добра или услуге .

Потребно је укратко дати и технички опис пројекта (дужина пута, површина објекта, опрема, машине и сл.).

**3. Захтев за додатна средства (табела 3)**

Напомињемо да су корисници буџетских средстава при изради финансијских планова дужни да се строго придржавају предвиђених оквира могућег повећања или задржавања на истом нивоу појединих издатака датим у овим смерницама. Међутим, уколико и поред тога имају потребе за додатним средствима за неке од намена текућег финансирања, тај проблем решава се преко захтева за додатним средствима.

Захтев за додатна средства пружа директном и индиректном кориснику буџетских средстава могућност да тражи недостајућа средства за финансирање и то:

– текућих активности, која се по процени директног корисника буџетских средстава не могу подмирити из оквира предложеног обима буџетских средстава за период 2015-2017. године;

– нових активности и услуга по приоритетима и

– нове активности чије се финансирање планира из других извора, као што су донације,

односно трансфери.

Захтев за додатна средства, поред табеларног дела, састоји се и из писаног образложења, којим се појединачно описује и правда потреба за финансирањем, и износа средстава потребних за финансирање сваке од појединачно тражених активности односно услуга, које се исказује у таб 3.

Примера ради, уколико корисник има три захтева за додатно финансирање – попуњава три табеле 3, у свакој уписује назив захтева (повећање броја запослених, текуће одржавање –кречење, трошкови осигурања) и на свакој уписује редослед приоритета по важности (приоритет 1, приоритет 2, приоритет 3, итд.).

У писаном образложењу, поред правног основа за извршавање наведеног расхода, потребно је дати аргументацију захтева, која би требало да пружи одговоре на следећа питања:

– да ли постоји правни основ за активности за које се траже средства,

– у чему се огледа приоритет ове активности у односу на друге,

– шта је крајњи циљ који се постиже,

– којим се методама стиже до жељеног циља.

Тражена средства би требало да буду приказана појединачно по економској класификацији, а писано образложење треба да садржи и методологију каја се користи приликом израчунавања трошкова. Писано образложење би такође требало да документује да ли захтев представаља једнократни трошак или постоји потреба да се финансирање продужи, као и изворе финансирања.

Без детаљног писаног образложења и навођења правног основа за сваку врсту расхода, као и извора средстава из додатних активности, неће се одобрити коришћење средстава из додатних активности.

Уколико буџетски корисник извршава расходе у оквиру више функционалних класификација, за сваку функцију посебно подноси захтев за додатна средства.

**4. Захтев за финансирање пројеката, програмских активности програма по „програмском моделу“ (табеле 8, 8а и 8б)**

Упутство за израду програмског буџета објављено је на сајту Министарства финансија и у њему је дато детаљно образложење методологије припреме пројеката, програмских активности и програма, дефиниције основних појмова као и Анекс 5 - Униформни програми и програмске активности јединица локалне самоуправе.

Пo пoтрeби, JЛС утврђују дoдaтнe прojeктe – у оквиру дефинисаних програма односно програмских активности, у склaду сa свojим спeцифичним надлежностима и својим стрaтeшким плaнoвимa и циљeвимa.

СКГO је утврдила и нaкнaднo дoстaвила JЛС и листу унифoрмних индикатора које достављамо у прилогу овог упутства. Применом ових индикатора пружају се подаци о општим достигнућима униформних прoгрaма и прoгрaмских aктивнoсти, као и статистички подаци из домена униформних прoгрaма и прoгрaмских aктивнoсти. JЛС имajу oбaвeзу да прате и извeштaвaју o врeднoстимa које се мере утврђеним униформним индикаторима, као дeo својих рeдoвних oбaвeзa извeштaвaњa.

Унифoрмност прoгрaмa и прoгрaмских aктивнoсти и индикатора oбeзбeђуje да ЈЛС међусобно упoрeде трошкове и квaлитeт услугa пружeних грaђaнимa у оквиру тих прoгрaмa и прoгрaмских aктивнoсти. Taкoђe, та унифoрмност прoгрaмa и прoгрaмских aктивнoсти и њихова усклађеност сa сeктoримa и прoгрaмимa нa цeнтрaлнoм нивoу, oмoгућуje да се спроведе финaнсиjска aнaлиза и прaте aктивнoсти кoрисникa буџета у oдрeђeним oблaстима нa свим нивoимa влaсти.

1. **ПОСТУПАК И ДИНАМИКА ПРИПРЕМЕ БУЏЕТА ОПШТИНЕ ЗА 2015. ГОДИНУ И ПРЕДЛОГА ФИНАНСИЈСКИХ ПЛАНОВА ДИРЕКТНИХ КОРИСНИКА**

Припрема и доношење буџета јединица локалне самоуправе дефинисана је чланом 31. Закона о буџетском систему :

5. јул – министар доставља упутство за припрему одлуке о буџету локалној власти

01. август – локални орган управе надлежан за финансије доставља упутство за припрему буџета локалне власти,

01. септембар – директни корисници средстава буџета локалне власти достављају предлог финансијског плана локалном органу управе надлежном за финансије за буџетску и наредне две фискалне године,

15. октобар - локални орган управе надлежни за финансије доставља нацрт одлуке о буџету надлежном извршном органу локалне власти,

1. новембар - надлежни извршни орган локалне власти доставља предлог одлуке о буџету скупштини локалне власти,

20. децембар - скупштина локалне власти доноси одлуку о буџету локалне власти и

25. децембар – локални орган управе надлежан за финансије доставља министру одлуку о буџету

**VIII ЗАВРШНЕ ОДРЕДБЕ**

Сви буџетски корисници Општине Владичин Хан, имају обавезу да планирају средства за потрошњу у складу са својим надлежностима, тј. делокругом својих активности које су прописане законским одредбама из њихове надлежности. Исто тако, сви буџетски корисници, који имају планиране донације, у својим буџетским захтевима требају да наведу законску и другу регулативу на основу које планирају исте, те да образложе њихову намену.

Приликом планирања буџетских расхода и издатака за наредну годину неопходно би било планирати посебне буџетске ставке у циљу планирања наменског трошења средстава из прихода који се остварују по посебним прописима. Уколико законске одредбе то предвиђају, потребно је усвојити посебне програме за трошење ових средстава.

Приходи који се остварују по посебним прописима су:

-накнaда за промену намене пољопривредног земљишта ;

-накнада за коришћење шума и шумског земљишта ;

-приходи од новчаних казни за прекршаје, предвиђене прописима о безбедности саобраћаја;

-средства која се остварују од давања у закуп пољопривредног земљишта, ...

Претходно наведено односи се на одељења Општинске управе и буџетске кориснике у чијој су надлежности распоред и коришћење средстава по посебним програмима коришћења наменских средстава односно прихода који се остварују по посебним прописима, као и остали буџетски корисници који остварују приходе по посебним законским прописима и исте реализују по посебним програмима.

Приликом планирања буџета, сви буџетски корисници су дужни да се придржавају начела рационалности и штедње. У оквиру ограничених средстава, буџетски корисници као приоритет

треба да планирају законске и уговорене обавезе (плате, накнаде, закључене уговоре, преузете

обавезе и сл.). Нарочито скрећемо пажњу да је због реалног, истинитог и суштински исправног

планирања активности свих корисника буџета Општине Владичин Хан потребно да се у буџетском

захтеву ставке расхода детаљно писмено образложе, како би буџет Општине за 2015. и наредне

две године био усклађен са „Правилником о стандардном класификационом оквиру и Контном

плану за буџетски систем ("Сл. гласник Републике Србије", бр. 103/11, 10/12, 18/12, 95/12, 99/12, 22/13, 48/13, 61/13 и 63/13-исправка, 106/13, 120/13, 20/14 и 64/14).

Сви буџетски корисници, дужни су да доставе захтеве за буџетским средствима за 2015. и наредне две године годину на начин предвиђен овим Упутством. За непоштовање буџетских ограничења и садржаја буџетског захтева, као и рокова за израду и достављање захтева, предвиђене су санкције у складу са чланом 103. Закона о буџетском систему.

Обзиром на кашњење у давању конкретних инструкција за израду буџета локалних власти од стране нивоа државе, рок за доставу захтева – финансијских планова **помера се до 10.11.2014**.

**Руководилац Одељења за финансије и привреду Општинске управе Владичин Хан**

**Бранка Милосављевић**